Na osnovu člana 13 Zakona o naučnoistraživačkoj djelatnosti („Službeni list Crne Gore“, br. 080/10, 040/11, 057/14 i 082/20), Programa istraživačkih grantova za podsticanje izvrsnosti 2024 i Zaključka Vlade Crne Gore br. 10-082/24-5339/2 od 3. oktobra 2024. godine

**MINISTARSTVO PROSVJETE, NAUKE I INOVACIJA**

**O b j a v l j u j e**

**K O N K U R S**

**za dodjelu istraživačkih grantova za podsticanje izvrsnosti u ukupnom iznosu sredstava od 2.1 miliona eura**

**I Predmet Konkursa**

**Predmet Konkursa** je dodjela bespovratnih sredstava u vidu grantova kojima se podstiču izvrsna istraživanja, interdisciplinarnost, umrežavanje na nacionalnom i međunarodnom nivou, te povezivanje sa privredom.

**II Ciljevi Konkursa**

Ciljevi Konkursa su podizanje kapaciteta naučnoistraživačkih ustanova/timova u Crnoj Gori, kako bi se ojačala kvalitetna i održiva partnerstva na nacionalnom i međunarodnom nivou i podsticala izvrsnost, čime se doprinosi razvoju društva zasnovanog na znanju i konkurentnosti crnogorske nauke na međunarodnom nivou. Cilj Konkursa je i da se doprinese stvaranju znanja s komercijalnim potencijalom, sa ciljem jačanja konkurentnosti privrede kroz prenos znanja iz naučnoistraživačkog sektora.

**IIII Opšte informacije**

Kroz Konkurs će se putem dodjele istraživačkih grantova za podsticanje izvrsnosti podržati najperspektivniji naučnoistraživački timovi u licenciranim naučnoistraživačkim ustanovama u Crnoj Gori, koji imaju ostvarenu saradnju sa najmanje još jednom nacionalnom licenciranom naučnoistraživačkom ustanovom, koja nije iz iste uže oblasti (grane) nauka, kao i saradnju sa naučnoistraživačkom ustanovom iz inostranstva, a kako bi se podsticala interdisciplinarnost istraživanja i transfer znanja i tehnologija s najboljih međunarodnih naučnoistraživačkih ustanova u Crnu Goru.

Uz obavezne partnere sa naučnoistraživačkih ustanovama iz Crne Gore i inostranstva, kroz istraživačke grantove za podsticanje izvrsnosti moguće je ostvariti i partnerstvo sa privrednim sektorom u Crnoj Gori, s ciljem stvaranja novih komercijalnih znanja.

Konkursom se želi postići integracija naučnih potencijala iz više prioritetnih oblasti istraživanja u Crnoj Gori, kako bi istraživanja bila vidljivija, relevantnija i primjenljivija na globalne izazove savremenog doba.

Pored toga, kroz istraživačke grantove za podsticanje izvrsnosti, teži se ostvarivanju međunarodne saradnje, koja je od suštinske važnosti za naučnu izvrsnost, kao i konkurentnost na međunarodnom nivou, te uključivanju u krupne naučne projekte i infrastrukture.

Novostečene vještine i znanja, kao i umreženost s vrhunskim ili vodećim naučnoistraživačkim ustanovama, omogućiće istraživačkim timovima konkurentniji pristup, a time i bolji kapacitet za privlačenje evropskih i drugih međunarodnih izvora finansiranja, posebno u sklopu Okvirnog programa Evropske unije za istraživanje i inovacije.

Putem Konkursa će se podstaći i razvoj karijere mladih istraživača/istraživačica, posebno na nivou doktorskih istraživanja, koji ćeu okviru projekata imati priliku za izradu doktorske disertacije, kao i naučnoistraživački rad uz mentorstvo najboljih domaćih i inostranih naučnika/naučnica.

Istraživački grantovi za podsticanje izvrsnosti pružaju podršku i za komercijalne aktivnosti naučnoistraživačkih ustanova, sufinansiranjemprimijenjenih i razvojnih naučnih istraživanja, kao i saradnju sa privrednim sektorom, čime će se stvoriti potencijal za razvoj inovacija, patenata, komercijalnih i drugih naučnih rezultata, te doprinijeti jačanju crnogorske ekonomije.

Podnosilac prijave može podnijeti više projektnih predloga, uz napomenu da se pojedinačnom korisniku bespovratnih sredstava ne smiju dva puta finansirati isti troškovi iz državnog budžeta, programa Unije i međunarodnih izvora.

Podnosioci prijava ne smiju tražiti niti biti korisnici sredstava iz državnog budžeta, programa Evropske unije, međunarodnih izvora, te drugih davalaca državne pomoći za troškove koji će im biti nadoknađeni u okviru prijavljenog projekta i za sufinansiranje odobrenog projekta.

Sredstva opredijeljena Konkursom koriste se za pokrivanje dijela prihvatljivih troškova projekta, a koji mora uključivati sljedeće prihvatljive aktivnosti projekta:

1. Aktivnosti istraživanja na projektu;
2. Jačanje kapaciteta naučnoistraživačkih ustanova;
3. Nabavku istraživačke opreme i materijala;
4. Kratkoročnu mobilnost istraživača koja podrazumijeva aktivnosti koje se odnose na mobilnost i umrežavanje, a koje mogu uključivati: učešće na konferencijama, odlazak na teren u Crnoj Gori s ciljem prikupljanja materijala i podataka vezanih za istraživanje, boravak na istraživačkim organizacijama u inostranstvu, pohađanje seminara i svih vrsta edukacija koje doprinose profesionalnom razvoju istraživača jačajući njihove istraživačke kompetencije i doprinose ostvarenju opštih i specifičnih ciljeva projekta;
5. Srednjoročnu mobilnost istraživača, koja podrazumijeva aktivnosti koje se odnose na mobilnost i umrežavanje, odnosno na boravke istraživača na partnerskoj instituciji u inostranstvu u trajanju od 1 do 6 mjeseci, koji doprinose ostvarenju opštih i specifičnih ciljeva projekta; i
6. Prateće konsultantske usluge koje uključuju usluge koje su nužne za ostvarivanje ciljeva projekata, odnosno prenos znanja, kao što su savjetovanja stručnjaka u znanjima i vještinama koje ne posjeduje projektni tim. To se, na primjer, može odnositi na analize naučnih rezultata, savjetovanja o komercijalizaciji naučnog rezultata i sl.

Sredstva opredijeljena Konkursom **ne** mogu se koristiti za:

* Nabavku polovne opreme;
* Nabavku putničkih, teretnih i komercijalnih vozila;
* Iznajmljivanje opreme, alata i materijala;
* Sve vrste građevinskih radova;
* Kupovina/zakup nekretnina; i
* Podizanje gotovine sa računa projekta.

Neprihvatljive su i sve druge aktivnosti koje nisu gorenavedene kao prihvatljive aktivnosti projekta.

**IV Prioritetne oblasti istraživanja**

Predmet projekata koji se kandiduju za istraživački grant za podsticanje izvrsnosti mora biti iz nekog od prioriteta naučnoistraživačke djelatnosti utvrđenih u Strategiji naučnoistraživačke djelatnosti 2024-2028, kako slijedi:

* Održiva poljoprivreda i lanac vrijednosti hrane;
* Energija i održiva životna sredina;
* Održivi i zdravstveni turizam;
* Nauka, obrazovanje i kultura;
* Medicina i zdravlje;
* Socio-politički i socio-ekonomski izazovi crnogorskog društva;
* Novi materijali, tehnologije, proizvodi i servisi;
* Upravljanje rizicima od prirodnih nepogoda; i
* Informaciono-komunikacione tehnologije.

**V Finansijski okvir Konkursa i finansijski uslovi za prijavu**

**Ukupna vrijednost Konkursa istraživačkih grantova za podsticanje izvrsnosti iznosi** **2.100.000,00 € za period 2024-2027**.

**Bespovratna sredstva** **u vidu istraživačkih grantova** **za podsticanje izvrsnosti dodjeljuju se na period od najmanje 3 do najviše 4 godine**.

Vrijednost istraživačkog granta za podsticanje izvrsnosti po pojedinačnom projektu može iznositi **od 200.000,00 €** **do 350.000,00 €** **za period od 3 do 4 istraživačke godine**.

Ukupna vrijednost pojedinačnog projekta uključuje:

* bespovratna sredstva (grant) koja će biti dodijeljena pojedinačnom projektu od strane Ministarstva, za dio prihvatljivih troškova projekta, i
* sredstva Podnosioca prijave/partnera za sufinansiranje ostatka vrijednosti prihvatljivih troškova.

Podnosilac prijave se obavezuje da iz sopstvenih sredstava, sredstava partnerskih institucija ili eksternim finansiranjem (sve što ne predstavlja sredstva javnog nacionalnog i međunarodnog finansiranja) obezbijedi sredstva sufinansiranja.

Program utvrđuje sufinansiranje od strane Ministarstva do 90% ukupne vrijednosti projekta (do 350.000,00 €), a Podnosilac prijave se obavezuje da će obezbijediti najmanje 10% sredstava sufinansiranja od ukupne vrijednosti projekta iz sopstvenih sredstava/sredstava partnerskih institucija/eksternim finansiranjem.

Sufinansiranje projekta mora biti obezbijeđeno isključivo u novcu, te može biti obezbijeđeno od strane više institucija, npr. Podnosilac prijave, partneri na projektu, donatori i sl.

Sredstva sufinansiranja mogu se koristiti samo za prihvatljive troškove koji su neophodni za sprovođenje i postizanje ciljeva projekta.

**Prihvatljivi troškovi projekta su:**

* **Direktni troškovi**

1. **Troškovi nabavke opreme** koja je povezana isključivo sa istraživanjem predloženim u projektu. Navedeni troškovi mogu uključivati i specifičnu IT opremu i softverska rješenja ako su ona neophodna za sprovođenje predloženog istraživanja. Prihvatljivi su i troškovi povezani s nabavkom opreme (dostava, instalacija, kalibracija, edukacija za korištenje koju nudi dobavljač opreme). Pod stavku *oprema* spada oprema čija je jedinična vrijednost veća od 300,00 € bez PDV-a. Podnosilac prijave treba da vodi računa o tome da je ta oprema zaista neophodna za sprovođenje projekta i mora obrazložiti da se bez te opreme projekat ne bi mogao realizovati. *Pravo na nabavku opreme u vrijednosti iznad 1.500,00 € imaju samo Podnosilac prijave i obavezan partner iz Crne Gore.*

*Ukupan iznos troškova nabavke opreme ne smije biti veći od 50% ukupne vrijednosti projekta*.

1. **Troškovi korištenja opreme na drugoj instituciji prema važećem cjenovniku institucije, ako su neophodni za sprovođenje projekta**. *Pravo na korišćenje opreme na drugoj instituciji imaju samo Podnosilac prijave i obavezan partner iz Crne Gore.*

*Ukupan iznos troškova korištenja opreme na drugoj instituciji ne smije biti veći od 40% ukupne vrijednosti projekta.*

1. **Troškovi potrošnog materijala za potrebe projekta odnose se na materijale i uređaje čija je jedinična vrijednost manja od 300,00 € bez PDV-a**. *Pravo na nabavku potrošnog materijala imaju samo Podnosilac prijave i obavezan partner iz Crne Gore.*

*Ukupan iznos troškova potrošnog materijala ne smije biti veći od 30% ukupne vrijednosti projekta.*

1. **Troškovi istraživačkog osoblja odnose se na novozaposlene koji će raditi na sprovođenju projekta, kao i na dopunski rad/honorare zaposlenih**. *Pravo na troškove istraživačkog osoblja imaju Podnosilac prijave i obavezni partner iz Crne Gore.* Pokriva se trošak za novozaposlene s kojima će Podnosilac prijave/partner potpisati Ugovoru o radu, te se priznaje “Bruto 2”, odnosno godišnja zarada, zajedno sa obaveznim socijalnim doprinosima zaposlenih. Ostali dodaci na platu, kao što su jubilarne nagrade, pokloni za djecu, regresi i sl. nijesu prihvatljivi za sufinansiranje sredstvima Konkursa. Za postojeće zaposlene dozvoljava se ugovaranje dopunskog rada/isplata honorara, koji se mogu finansirati u iznosu do najviše 30% od “Bruto 2” plate[[1]](#footnote-1).

*Ukupan iznos troškova istraživačkog osoblja ne smije biti veći od 30% ukupne vrijednosti projekta na projektima koji ne predviđaju nova zapošljavanja, odnosno ne smije biti veći od 40% ukupne vrijednosti projekta na projektima koju utvrđuju nova zapošljavanja.*

1. **Troškovi kratkoročnih i srednjoročnih mobilnosti povezanih sa sprovođenjem projekta** koji uključuju dnevnice (isključivo za kratkoročna putovanja), troškove smještaja, troškove prevoza i kotizacije.

*Ukupan iznos troškova mobilnosti ne smije biti veći od 20% ukupne vrijednosti projekta.*

1. **Troškovi pratećih konsultantskih usluga** odnose se na one usluge za koje projektni tim ne posjeduje ekspertizu, a neophodne su za sprovođenje projekata. Troškovi pratećih konsultantskih usluga mogu uključivati: troškove izrade i analize naučnih rezultata, savjetovanja o komercijalizaciji naučnih rezultata i sl.

*Ukupan iznos troškova pratećih konsultantskih usluga ne smije biti veći od 20% ukupne vrijednosti projekta.*

1. **Troškovi diseminacije**, koji uključuju troškove objave naučnih radova, lekture, kotizacije, povezani putni troškovi, troškovi smještaja i dnevnice, troškovi organizacije radionica/konferencija iz tematike predloženog projekta. *Pravo na troškove diseminacije imaju Podnosilac prijave i obavezni partner iz Crne Gore.*

*Ukupan iznos troškova diseminacije ne smije biti veći od 20% ukupne vrijednosti projekta.*

1. **PDV na prihvatljive troškove za koje Podnosilac prijave/obavezni partner iz Crne Gore ne može omogućiti povraćaj**.

* **Indirektni troškovi**

Indirektni troškovi nastali kao posljedica sprovođenja projekta kod Podnosioca prijave mogu biti do 10% ukupne vrijednosti projekta. *Pravo na indirektne troškove ima isključivo Podnosilac prijave.*

Indirektni troškovi nastali sprovođenjem projekta se ne pravdaju kroz Finansijski izvještaj i mogu uključivati:

* troškove održavanja prostora (zakonom propisani periodični pregledi, zamjena utrošenih materijala i elemenata, periodični i vanredni radovi i popravke);
* režijske troškove koji uključuju grijanje/hlađenje, struju, vodu, odvoz otpada;
* troškove koji su u vezi sa nabavkom opreme kao što su: carinski i administrativni troškovi, troškovi špedicije, skladištenja i manipulacije i dr; i
* troškove sitnog inventara.

Neprihvatljivim troškovima smatraju se svi troškovi koji se ne mogu svrstati u navedene prihvatljive troškove.

**VI Uslovi za prijavljivanje na Konkurs**

## **Podnosilac prijave i partneri**

### 

### **Podnosilac prijave**

Podnosilac prijave **mora biti licencirana naučnoistraživačka ustanova** sa sjedištem u Crnoj Gori u skladu sa Zakonom o naučnoistraživačkoj djelatnosti („Službeni list Crne Gore“, br. 80/2010, 40/2011, 57/2014 i 82/2020).

Dodatno, zavisno od vrste ustanove, moraju biti ispunjeni sljedeći uslovi:

1. Ako je riječ o **istraživačkoj ustanovi iz Crne Gore**, ista mora biti:

* „organizacija za istraživanje i širenje znanja” ili „istraživačka organizacija” što znači subjekat (kao što su univerziteti ili istraživački instituti, kancelarije za transfer tehnologija, posrednici u inovaciji, fizička lica ili virtuelni kolaborativni subjekti usmjereni na istraživanje), bez obzira na njegov pravni status (organizaciju na osnovu javnog ili privatnog prava), odnosno način finansiranja, čiji je primarni cilj da nezavisno sprovodi fundamentalno istraživanje, industrijsko istraživanje ili eksperimentalni razvoj, odnosno s rezultatima tih djelatnosti upoznaje širu javnost, putem predavanja, objavljivanja ili prenosa znanja, shodno EU Okviru za državne pomoći za istraživanje i razvoj i inovacije (2022/C 414/01), poglavlju 1.3., tački 16. (ff)[[2]](#footnote-2).

1. Ako je riječ o **privrednom društvu**, isto:

* mora biti upisano u Centralni registar privrednih subjekata Crne Gore;
* mora imati sjedište na teritoriji Crne Gore;
* mora ispuniti sve obaveze redovnog plaćanja poreza i doprinosa;
* ne smije biti u pred-stečajnom, stečajnom i postupku likvidacije, da nisu obustavili redovnu poslovnu aktivnost i sl., u skladu s nacionalnim propisima; i
* ne smije biti preduzeće u teškoćama prema finansijskim iskazima za prethodnu godinu (2023).

### **Obavezni partneri**

Podnosilac prijave u obavezi je da projekat sprovodi u saradnji sa najmanje dvije partnerske institucije, i to:

1. jedna mora biti licencirana naučnoistraživačka ustanova iz Crne Gore,
2. druga mora biti naučnoistraživačka ustanova sa sjedištem van Crne Gore.

Prihvatljivi obavezni partneri iz tačke c. moraju zadovoljiti iste uslove kao i Podnosilac prijave iz tačaka a. ili b.

Prihvatljivi obavezni partneri iz tačke d. su naučnoistraživačke ustanove sa sjedištem van Crne Gore koje mogu biti univerziteti, istraživački instituti, ili virtuelni kolaborativni subjekti usmjereni na istraživanje, bez obzira na njihov pravni status (organizacija na osnovu javnog ili privatnog prava), kao i privredna društva koja u svojoj djelatnosti imaju istraživanje i razvoj.

### **Ostali partneri**

Uz dva obavezna partnera, Podnosilac prijave može imati druge partnere na projektu koji mogu biti:

1. privredna društva sa sjedištem u Crnoj Gori; ili
2. druge naučnoistraživačke ustanove iz Crne Gore ili inostranstva.

Prihvatljivi partneri iz tačke e. ne moraju biti licencirane naučnoistraživačke ustanove, ali moraju zadovoljiti iste dodatne uslove kao Podnosilac prijave iz tačke b.

Prihvatljivi partneri iz tačke f., ako su naučnoistraživačke ustanove iz Crne Gore, moraju biti licencirane u skladu sa Zakonom o naučnoistraživačkoj djelatnosti ("Službeni list CG",br. 80/2010, 40/2011, 57/2014 i 82/2020). Takođe, moraju zadovoljiti isti dodatni uslov kao Podnosilac prijave iz tačke a.

Prihvatljivi partneri iz tačke f., ako su naučnoistraživačke ustanove iz inostranstva, mogu biti univerziteti, istraživački instituti, ili virtuelni kolaborativni subjekti usmjereni na istraživanje, bez obzira na njihov pravni status (organizacija na osnovu javnog ili privatnog prava), kao i privredna društva koja u svojoj djelatnosti imaju istraživanje i razvoj.

**Bespovratna sredstva koja se dodjeljuju podnosiocima iz tačke a. i partnerima iz tačaka c. i f. ne predstavljalju državnu pomoć, pod uslovom da su organizacije za istraživanje i širenje znanja („istraživačke organizacije”) i ne zadovoljavaju uslove za preduzetnika.** Ti uslovi ne zavise od njihovog pravnog statusa, odnosno od toga da li je osnovan u skladu s javnim ili privatnim pravom, ili od njegove ekonomske prirode, odnosno od toga nastoji li da ostvaruje dobit ili ne. Ono što je odlučujuće za neispunjavanje uslova iz definicije preduzetnika jeste činjenica da ekonomske djelatnosti koje se sastoje od ponude proizvoda ili usluga na određenom tržištu ne premašuju 20% ukupnih godišnjih kapaciteta organizacije. U slučaju da se istraživačka organizacija bavi i ekonomskim i neekonomskim djelatnostima, javno finansiranje neekonomskih djelatnosti neće biti obuhvaćeno članom 107. stavkom 1. Ugovora o funkcionisanju Evropske unije, ako je moguće jednoznačno odvojiti dvije vrste aktivnosti, njihove troškove, finansiranje i prihode, kako bi se djelotvorno izbjeglo unakrsno subvencionisanje ekonomske djelatnosti. Podnosilac prijave iz tačke a.i partneri iz tačaka c. i f. dužni su da prouče **Smjernice za korisnike koje se odnose na primjenu pravila državne pomoći** i usklađenost s glavnim odredbama potvrde Izjavom Podnosioca prijave/partnera (Izjava o neekonomskim aktivnostima).

**Bespovratna sredstva koja se dodjeljuju podnosiocima prijava iz tačke b. i obaveznim i ostalim partnerima koji su ujedno i privredna društva, predstavljaju pomoć male vrijednosti (de minimis pomoć) u smislu Zakona o kontroli državne pomoći („Službeni list Crne Gore“, br. 012/18).[[3]](#footnote-3)**

**VII Uslovi za Rukovodioca/Rukovoditeljku projekta i projektni (istraživački) tim**

Uslovi za Rukovodioca/Rukovoditeljku projekta:

* stekao/stekla je zvanje doktora nauka prije najmanje 5 godina od datuma isteka roka za prijavljivanje na Konkurs,
* ima zaključen ugovor o radu sa ustanovom koja je Podnosilac prijave istraživačkog projekta za podsticanje izvrsnosti.

Istraživačke i upravljačke kapacitete Rukovodioca/Rukovoditeljke projekta procjenjivaće evalutori/evaluatorke u skladu s podacima koji su navedeni u biografiji, a koji se odnose na broj i kvalitet naučnih publikacija, broj i kvalitet projekta u kojima je učestvovao/la Rukovodilac/Rukovoditeljka u ulozi rukovodioca/rukovoditeljke ili saradnika/saradnice, naučne i istraživačke nagrade, aktivnosti zaštite i korišćenja intelektualne svojine, međunarodne i saradnje s privrednim sektorom.

Rukovodilac/Rukovoditeljka projekta može se prijaviti u ulozi Rukovodioca/Rukovoditeljke samo na jednom istraživačkom projektu za istraživački grant za podsticanje izvrsnosti.

Minimalni uslovi za člana u projektnom (istraživačkom) timu:

* ima stečeno visoko obrazovanje od najmanje 240 ECTS.

Istraživačke kapacitete istraživačkog tima procjenjivaće evaluatori/evaluatorke u skladu s podacima koji su navedeni u biografijama.

**VIII Sadržaj prijave projekta**

Prijava projekta treba da sadrži:

1. Potpisan i pečatiran/elektronski potpisan Prijavni obrazac Podnosioca prijave;
2. Finansijski plan projekta;
3. Biografije (CV) Rukovodioca/Rukovoditeljke projekta i ključnih članova projektnog tima (istraživača/istraživačica u istraživačkom timu) – do 5 članova/članica;
4. Izjava o obezbijeđenom finansijskom učešću u realizaciji projekta iz sopstvenih izvora (Podnosilac prijave);
5. Izjava partnera da će učestvovati u projektu i njihov doprinos;
6. Izjava Podnosioca prijave o istinitosti podataka, izbjegavanju dvostrukog finansiranja, i prihvatanju uslova Konkursa, potpisana i pečatirana od strane ovlašćenog lica;
7. Izjava Podnosioca prijave i partnera o neekonomskim aktivnostima, potpisana od strane ovlašćenog lica – primjenjivo samo za one koji zadovoljavaju uslove da su licencirane naučnoistraživačke ustanove u skladu sa Zakonom o naučnoistraživačkoj djelatnosti ("Službeni list CG", br. 80/2010, 40/2011, 57/2014 i 82/2020) i da su „organizacije za istraživanje i širenje znanja“ u skladu sa EU Okvirom za državnu pomoć za istraživanje i razvoj i inovacije (2022/C 414/01), poglavlje 1.3., tačka 16. (ff), odnosno Uredbom Komisije (EU) br. 651/2014, član 2, tačka 83[[4]](#footnote-4); i
8. Izjava o nepovratnosti PDV-a, potpisana od strane predstavnika organizacije (Podnosilac prijave i/ili partneri).

Prijavni obrazac, Finansijski plan projekta i biografije Rukovodioca/Rukovoditeljke projekta i ključnih članova projektnog tima dostavljaju se na engleskom jeziku.

Izjave pod tačkama d), e), f), g) i h) moraju biti ovjerene kod notara.

Pored navedenog, partner iz privrede – privredno društvo sa sjedištem u Crnoj Gori, treba da dostavi sljedeće:

* Kopiju Izvoda iz Centralnog registra privrednih subjekata;
* Finansijske iskaze za prethodnu godinu (2023);
* Potvrdu o izmirenim poreskim obavezama ili odgovarajući dokument o reprogramu poreskog duga; i
* Potvrdu ili uvjerenje da protiv privrednog subjekta nije pokrenut i da se ne vodi stečajni postupak ili postupak likvidacije;

## **IX Etička pitanja**

Tokom procesa pripreme projektne prijave, Podnosilac prijave u obavezi je da vodi računa o poštovanju etičkih principa i pravila.

Ukoliko prijava projekta podrazumijeva neko etičko pitanje, Podnosilac projekta u obavezi je da dostavi odobrenje Etičkog odbora (ukoliko je primjenjivo) i/ili dostavi drugi relevantan dokaz o načinu rješavanja etičkog pitanja.

**X Procedura prijave**

U postupku razmatranja prijava projekata sprovode se sljedeći koraci:

1. Administrativna provjera prijava projekata;
2. Evaluacija prijava projekata u odnosu na kriterijume za ocjenu; i
3. Prihvatanje/odbijanje projekata za sufinansiranje.

### **Administrativna provjera prijava projekata**

Administrativnu provjeru pristiglih prijava projekata na Konkurs vrši Ministarstvo.

Administrativni kriterijumi:

1. Podnijeta je sva tražena dokumentacija iz tačke VIII ovog konkursa;
2. Dokumentacija je svojeručno potpisana i pečatirana/elektronski potpisana od strane ovlašćenih lica;
3. Sadržaj prijave je ispunjen na utvrđenim obrascima od strane Ministarstva koji čine sastavni dio ovog konkursa;
4. Podnosilac prijave mora biti licencirana naučnoistraživačka ustanova u skladu sa Zakonom o naučnoistraživačkoj djelatnosti („Službeni list Crne Gore“, br. 80/2010, 40/2011, 57/2014 i 82/2020);
5. Podnosilac prijave mora zadovoljavati definiciju „organizacije za istraživanje i širenje znanja“ u skladu sa EU Okvirom za državnu pomoć za istraživanje i razvoj i inovacije (2022/C 414/01), poglavlje 1.3., tačka 16. (ff), odnosno Uredbom Komisije (EU) br. 651/2014, član 2, tačka 83 i/ili mora biti upisan u Centralni registar privrednih subjekata Crne Gore;
6. Partneri iz Crne Gore koji su istraživačke organizacije moraju biti licencirane naučnoistraživačke ustanove u skladu sa Zakonom o naučnoistraživačkoj djelatnosti („Službeni list Crne Gore“, br. 80/2010, 40/2011, 57/2014 i 82/2020), te moraju zadovoljavati definiciju „organizacije za istraživanje i širenje znanja“ u skladu sa EU Okvirom za državnu pomoć za istraživanje i razvoj i inovacije (2022/C 414/01), poglavlje 1.3., tačka 16. (ff), odnosno Uredbom Komisije (EU) br. 651/2014, član 2, tačka 83 ili moraju biti upisani u Centralni registar privrednih subjekata Crne Gore;
7. Ekonomske djelatnosti, koje se sastoje od ponude proizvoda ili usluga na određenom tržištu, Podnosioca prijave i partnera iz Crne Gore koji zadovoljavaju definiciju „organizacije za istraživanje i širenje znanja“ ne premašuju 20% ukupnih godišnjih kapaciteta istraživačke organizacije;
8. Podnosilac prijave ili partneri koji su preduzeća upisani su u Centralni registar privrednih subjekata Crne Gore, ispunili su sve obaveze redovnog plaćanja poreza i doprinosa; nisu u pred-stečajnom postupku, stečajnom postupku, postupku likvidacije, nisu obustavili redovnu poslovnu aktivnost i sl., u skladu s nacionalnim propisima, nisu preduzetnici u teškoćama prema finansijskim iskazima za prethodnu godinu (2023);
9. Prijava je predata na način i u roku navedenom u Konkursu;
10. Prema Finansijskom planu iznos bespovratnih sredstava tražen od Ministarstva nije manji od 200.000,00 € i nije veći od 350.000,00 €;
11. Trajanje projekta je najmanje 36 mjeseci, a najviše 48 mjeseci.
12. Projekat je u skladu s prioritetima naučnoistraživačke djelatnosti navedenim u Strategiji naučnoistraživačke djelatnosti Crne Gore 2024-2028 sa Akcionom planom za period 2024-2025. godine.

Prijave koje su zadovoljile administrativne kriterijume ulaze u postupak evaluacije u odnosu na kriterijume za ocjenu.

### **Evaluacija prijava projekata u odnosu na kriterijume za ocjenu**

Nakon uvida u prijave projekata, svaku prijavu razmatraće tri evaluatora/evaluatorke koji su međunarodni eksperti/ekspertkinje iz oblasti istraživanja kojoj projekat pripada.

**Kriterijumi za ocjenu prijava projekata su**:

1. **Naučni kvalitet, originalnost i izvodljivost predloženog istraživanja, uzimajući u obzir 3 navedena potkriterijuma:** 
   1. Predstavlja li predloženo istraživanje važan doprinos u oblasti nauke kojoj tema istraživanja pripada?
   2. Da li su cilj, svrha i očekivani rezultati predloženog istraživanja jasno definisani i obrazloženi?
   3. Izvodljivost predloženog istraživanja.

**2. Istraživački i upravljački kvaliteti Rukovodioca/Rukovoditeljke projekta i projektnog (istraživačkog) tima, uzimajući u obzir 3 navedena potkriterijuma:**

2.1. Istraživački kvaliteti Rukovodioca/Rukovoditeljke projekta.

2.2. Upravljački kvaliteti Rukovodioca/Rukovoditeljke projekta.

2.3. Istraživački kapaciteti i kvalitet projektnog (istraživačkog) tima.

**3. Potencijal predloženog istraživanja za stvaranje istraživačkog tima koji će sprovoditi vrhunska istraživanja, uzimajući u obzir 2 navedena potkriterijuma**

3.1.Kvalitet partnerstva između Podnosioca prijave i partnera.

3.2.Potencijal predloženog istraživanja za razvoj karijere.

**4. Potencijal održivosti predloženog istraživanja, uzimajući u obzir 2 navedena potkriterijuma**

4.1. Potencijal predloženog istraživanja za ostvarivanje vrhunskih naučnih rezultata i osiguranja dalje održivosti istraživanja putem finansiranja iz konkurentnih izvora finansiranja.

4.2. Potencijal predloženog istraživanja za stvaranje novih znanja s komercijalnom primjenom.

**Evaluatori/evaluatorke ocjenjuju pojedinačne potkriterijume koji sačinjavaju svaki kriterijum za ocjenu, a svaki potkriterijum ocjenjuju na skali od pet brojeva – od 1 do 5. Ocjena za svaki kriterijum izračunava se kao srednja vrijednost ocjena pojedinačnih potkriterijuma.**

Ocjene evaluatora/evaluatorki za svaki kriterijum za ocjenu su jednako vrijedne, pa se stoga računa srednja vrijednost. Od evaluatora/evaluatorki se očekuje da uz svaku ocjenu dodaju i komentar u obliku koji će svojom formulacijom podnosiocima prijave dati jasnu povratnu informaciju.

Konačna ocjena (K) formira se na osnovu sljedeće formule:

**K= 0,30I+0,20II+0,30III+0,20IV**

gdje su I, II, III i IV srednje ocjene od strane tri evaluatora/evaluatorke za odgovarajući kriterijum, te je **K** konačna ocjena prijave projekta. Konačna ocjena izračunava se zaokruživanjem na dvije decimale.

Da bi prijava projekta bila sufinansirana **mora imati konačnu ocjenu (K)** **najmanje 4,00**.

**Prihvatanje/odbijanje projekta za sufinansiranje**

Na osnovu konačne ocjene (K) prijavljenih projekata formira se konačna rang lista. Podnosioce prijava će kontaktirati službenici/ce Ministarstva po redosljedu rang liste i u skladu sa raspoloživim budžetom, nakon čega se usaglašavaju uslovi sprovođenja projekta.

Nakon završenih pregovora dostavljaju se Rješenja o prihvatanju ili odbijanju projekata za sufinansiranje.

Sa Podnosiocima prijava čiji su projekti privaćeni za sufinansiranje Rješenjem, pristupa se potpisivanju **Ugovora o istraživačkom grantu za podsticanje izvrsnosti** sa Ministarstvom, kojim se definišu međusobna prava i obaveze između Podnosioca prijave (Korisnika) i Davaoca granta (Ministrastva).

Spisak korisnika sa kojima je potpisan Ugovor o istraživačkom grantu za podsticanje izvrsnosti biće objavljen na internet stranici Ministarstva.

**XI Rok za prijavljivanje**

Prijave na Konkurs potrebno je dostaviti najkasnije do **17. decembra 2024. godine, do 14.00 časova.**

**XII Način prijavljivanja**

Konkursnu dokumentaciju iz tačke VIII ovog konkursa potrebno je dostaviti putem platforme [inovacije.gov.me](https://inovacije.gov.me/ords/f?p=111:LOGIN_DESKTOP:2254633349949:::::).

Kontakt osoba u Ministarstvu:

Milena Ivanović, samostalna savjetnica I u Direkciji za nacionalne programe podsticanja naučne izvrsnosti, Direktorat za naučnoistraživačku djelatnost

E-mail: [milena.ivanovic@mpni.gov.me](mailto:milena.ivanovic@mpni.gov.me)

1. Bru­to za­ra­da (Bruto 1), ob­u­hva­ta ne­to za­ra­du, po­rez na do­ho­dak fi­zič­kih li­ca i do­pri­no­se za oba­ve­zno so­ci­jal­no osi­gu­ra­nje iz za­ra­de ko­ju pla­ća poslodavac u ime za­po­sle­nog. Međutim, to nisu svi fiskaliteti koje plaća poslodavac, nego postoje još prirez i doprinosi na teret poslodavca, koji kad se dodaju na “Bruto 1”, formiraju tzv. “Bruto 2”. [↑](#footnote-ref-1)
2. <https://eur-lex.europa.eu/legal-content/EN/TXT/PDF/?uri=CELEX:52022XC1028(03)> [↑](#footnote-ref-2)
3. <https://www.gov.me/dokumenta/c44499b7-4a41-4758-a8db-ea55d5358c3a> [↑](#footnote-ref-3)
4. <https://eur-lex.europa.eu/legal-content/EN/TXT/?uri=uriserv%3AOJ.L_.2014.187.01.0001.01.ENG#:~:text=COMMISSION%20REGULATION%20%28EU%29%20No%20651%2F2014%20of%2017%20June,of%20Articles%20107%20and%20108%20of%20the%20Treaty> [↑](#footnote-ref-4)